<classify> RAIS John Magufuli amemuagiza Kamanda wa Polisi wa Mkoa wa Lindi kumkamata na kuweka rumande Kiongozi wa Chama cha Ushirika cha Msingi cha Mazao AMCOS, Sefu Mzee kwa kosa la kuhujumu kiasi cha Sh bilioni 15 zilizotokana na zao la korosho la wananchi wa wilaya hiyo.Alitoa kauli hiyo wilayani Nachingwea akiwa njiani kwenda Wilaya ya Masasi mkoani Mtwara, baada ya Naibu Waziri wa Kilimo, Hussein Bashe kumweleza kuwa wizara yake inamtafuta ili imfikishe katika vyombo vya sheria Sefu baada ya kuchota fedha hizo ambazo ni mali ya wakulima wa wilaya hiyo, jambo lililomfanya Rais Magufuli kuingilia kati na kuwauliza wananchi kama wanamfahamu mtu huyo.Mheshimiwa Rais kwa wizara yangu inamtafuta mtu anayeitwa Sefu baada ya kuwadhulumu wananchi fedha zao za korosho ili abanwe ikidi azilipe fedha hizo, tunalifanyia kazi suala hilo hadi atakapopatikana, alisema Bashe.Kauli hiyo ilimfanya Rais Magufuli kumuuliza mtu huyo kama yupo miongoni mwa wananchi hao waliokuwa wakimsikiliza aliposimama hapo na msafara wake. Baada ya wananchi hayo kujibu kuwa hayupo hapo huku wakimtajia jina lake la pili baada ya Rais Magufuli kulihoji, alimuagiza RPC kuhakikisha inamtafuta hadi kumpata ili afikishwe Polisi na kuzirejesha fedha hizo. Pia alielekeza agizo hilo kwa mkuu wa mkoa akimtaka kushirikiana na Polisi kuhakikisha kiongozi huyo anapatikana.Awali Naibu Waziri Bashe aliwaleza wananchi hao kuwa kuanzia sasa korosho zitauzwa na wakulima wenyewe badala ya utaratibu wa awali ambao serikali ndiyo ilikuwa mnunuzi mkuu, lengo ni kuwawezesha wafanyabiashara hao kukutana moja moja na wanunuzi na kupanga bei wanayoitaka.Kwa upande wake, Mkuu wa Mkoa wa Lindi, Godfrey Zambi alimueleza Rais Magufuli kuwa pamoja na juhudi zinazofanywa za kuwakamata viongozi wanaofanya ubadhirifu katika fedha za mazao, changamoto inayojitokeza ni kuachiwa kwa dhamana kwa viongozi pale wanapokamatwa hali inayowakatisha tamaa.Alisema kama ilivyo kwa wahujumu hao wa fedha za wananchi, pia watu wanaowapa mimba wanafunzi pia wamekuwa wakipewa dhamana hizo, hivyo anaangalia namna gani atakutana na Polisi na wanasheria waliopo katika mkoa huo ili kuitatua.  <topic>: kitaifa 